Abdul Rashid Do‘stum BMTga ham murojaat qilgan. Foto: Tolo News Afg‘onistonlik marshal Abdul Rashid Do‘stum jahon hamjamiyatini «Tolibon» harakati tuzgan hukumatni tan olmaslikka chaqirdi, deb xabar berdi Interfaks. «Men jahon hamjamiyati va barcha qo‘shnilarimizni, ayniqsa, shimol va shimoli-g‘arbdagi qo‘shnilarimizni Afg‘onistondagi terrorchi davlat, hukumati global terrorchilardan tashkil topgan davlatni tan olishga shoshilmaslikka chaqiraman», — deyiladi Do‘stumning Twitter’dagi murojaatida. U shuningdek, BMTga ham murojaat qilgan. «Men BMTdan jim turmasligini so‘rayman. Agar Panjsherga gumanitar yordam yetib bormasa, falokat yuz beradi», — degan Do‘stum. Do‘stum «qora ro‘yxatdagi terrorchilar»dan Panjsherdagi etnik tozalov va qatliomni to‘xtatish, vodiy darvozalarini ochish va ommaviy axborot vositalariga vaziyatni yoritish uchun imkon berishni talab qilgan.